মাহফুজ আনাম

মাহফুজ আনাম (জন্ম: জুন ১৮, ১৯৫০) বাংলাদেশ থেকে প্রকাশিত ইংরেজি ভাষার দৈনিক সংবাদপত্র দ্য ডেইলি স্টারের প্রকাশক ও সম্পাদক। তিনি বাংলা ভাষার দৈনিক সংবাদপত্র প্রথম আলোর প্রতিষ্ঠাতা প্রকাশক ছিলেন। তিনি বিনোদন পত্রিকা পাক্ষিক আনন্দধারা এবং সাপ্তাহিক ২০০০ পত্রিকার প্রকাশক। এছাড়া তিনি বাংলাদেশ ফ্রিডম ফাউন্ডেশন নামক একটি বেসরকারি সংস্থার প্রতিষ্ঠাতা চেয়ারম্যানের দায়িত্ব পালন করছেন। এই সংস্থাটি নিউ ইয়র্কভিত্তিক ফোর্ড ফাউন্ডেশন নামক সংস্থার সহযোগিতাপুষ্ট। ১৯৭৭-১৯৯০ এই সময়কালে তিনি জাতিসংঘের অঙ্গসংগঠন ইউনেস্কোর বিভিন্ন পদে কাজ করেছেন। তিনি ২০২২-২৩-এ এশিয়া নিউজ নেটওয়ার্কের (এএনএন) চেয়ারম্যান নির্বাচিত হয়েছেন।
মাহফুজ আনাম ১৯৫০ সালে পাকিস্তানের অধিরাজ্যের পূর্ববঙ্গ প্রদেশে জন্মগ্রহণ করেন। মাহফুজ আনাম প্রখ্যাত বাঙালি মুসলিম রাজনীতিবিদ , আইনজীবী, লেখক আবুল মনসুর আহমেদের কনিষ্ঠ পুত্র, যিনি বাঙালি মুসলিমদের মুক্তির জন্য কাজ করেছিলেন। মাহফুজ আনামের অগ্রজ মাহবুব আনাম দেশের একজন প্রথিতযশা সাংবাদিক ছিলেন। বিংশ শতাব্দীর প্রথমার্ধে, তার পিতা ব্রিটিশ ভারতের একজন স্বনামধন্য পত্রিকার সম্পাদক এবং রাজনৈতিক ব্যঙ্গকার ছিলেন। ১৯৫০-এর দশকে, তার পিতা ১৯৫৩ থেকে ১৯৫৮ সালের মধ্যে আওয়ামী লীগের সহসভাপতি, ১৯৫৪ সালে যুক্তফ্রন্ট মন্ত্রিসভায় প্রাদেশিক শিক্ষামন্ত্রী এবং পাকিস্তানের পঞ্চম প্রধানমন্ত্রী হোসেন শহীদ সোহরাওয়ার্দীর মন্ত্রিসভায় কেন্দ্রীয় বাণিজ্য ও শিল্পমন্ত্রী ছিলেন। মাহফুজ আনাম ঢাকার নটরডেম কলেজে পড়াশোনা করেছেন। তিনি ঢাকা বিশ্ববিদ্যালয়ে অর্থনীতি নিয়ে পড়াশোনা করেন, যেখানে তার একজন শিক্ষক ছিলেন রেহমান সোবহান । আনাম ১৯৬৭, ১৯৬৮ এবং ১৯৬৯ সালে টানা তিন বছর নিখিল পাকিস্তান বিতর্ক প্রতিযোগিতা জিতেছিলেন। করাচি, ঢাকা এবং লাহোরে উক্ত বিতর্ক প্রতিযোগিতা গুলো অনুষ্ঠিত হয়। ছাত্র হিসেবে মাহফুজ আনাম শেখ মুজিবুর রহমানের ৭ই মার্চের ভাষণসহ রাজনৈতিক সমাবেশে অংশ নেন। ১৯৭১ সালে, মাহফুজ আনাম পূর্ব পাকিস্তানের স্বাধীনতার জন্য প্রচারণা চালান। বাংলাদেশের স্বাধীনতা যুদ্ধের শেষ মাসগুলোতে তিনি মুক্তিবাহিনীতে যোগদান করেন এবং এর শেষে একজন অফিসার-ইন-ট্রেনিং ছিলেন। 
ঢাকার নটর ডেম কলেজে পড়াশোনা শেষে 
তিনি ১৯৭১ খ্রিষ্টাব্দে তিনি ঢাকা বিশ্ববিদ্যালয় থেকে অর্থনীতিতে স্নাতকোত্তর ডিগ্রি অর্জন করেন।
শেখ হাসিনার পুত্র সজীব ওয়াজেদ আনামকে "সম্পূর্ণ অনৈতিক" এবং "মিথ্যাবাদী" বলে অভিহিত করেন।
দ্য ডেইলি স্টারে কর্মরত ডেভিড বার্গম্যানও পদ্মা সেতু দুর্নীতি কেলেঙ্কারি সম্পর্কে আনামের মতামতের জন্য তার সমালোচনা করেন।
২০১৬ সালে এটিএন নিউজের একটি প্যানেল আলোচনায় আনাম স্বীকার করেন যে ২০০৭ সালে দ্য ডেইলি স্টারে প্রকাশিত প্রধানমন্ত্রী শেখ হাসিনার বিরুদ্ধে দুর্নীতির অভিযোগসংবলিত প্রতিবেদনগুলো প্রতিরক্ষা গোয়েন্দা মহাপরিদপ্তর-এর সরবরাহকৃত অপ্রমাণিত তথ্যের ভিত্তিতে তৈরি হয়েছিল। তিনি সাক্ষাৎকারে বলেন, "এটি একটি বড় ভুল ছিল," এবং যোগ করেন, "এটি একটি খারাপ সম্পাদকীয় সিদ্ধান্ত ছিল, আমি নির্দ্বিধায় তা স্বীকার করছি।"
শেখ হাসিনার পুত্রের মতে, "দ্য ডেইলি স্টারের সম্পাদক মাহফুজ আনামের মিথ্যা সংবাদ প্রকাশের ফলে আমার মা গ্রেপ্তার হন এবং তাকে ১১ মাস জেলে কাটাতে হয়। আমি ন্যায়বিচার চাই, আমি চাই মাহফুজ আনামকে গ্রেপ্তার করা হোক এবং রাষ্ট্রদ্রোহিতার অভিযোগে তার বিচার করা হোক।" আনামের পত্রিকা ২০০৪ ঢাকা গ্রেনেড হামলা মামলায় অভিযুক্ত, দোষী সাব্যস্ত ও পরে খালাসপ্রাপ্ত খালেদা জিয়ার পুত্র ও বিএনপি নেতা তারেক রহমানের সম্ভাব্য মানহানির জন্যও সমালোচিত হয়। আনামকে ২০০৯ সালে প্রধানমন্ত্রী হওয়ার আগে শেখ হাসিনার স্বৈরাচারী নেতৃত্বের পূর্বাভাস দিতে ব্যর্থ হওয়ার জন্য সমালোচনার সম্মুখীন হতে হয়। ২০০৭ সালে সেনা-সমর্থিত তত্ত্বাবধায়ক সরকার কর্তৃক হাসিনার গ্রেপ্তারের সময় তিনি তার সমালোচনা করেন। আনাম নিজেও উল্লেখ করেন যে, তার পত্রিকা আওয়ামী লীগের পক্ষপাতদুষ্ট বলে একটি সাধারণ ধারণা রয়েছে, যা তিনি মিথ্যা বলে দাবি করেন। তার পত্রিকার একজন প্রাক্তন সাংবাদিক স্বেচ্ছাচারী সেন্সরশিপের কথা উল্লেখ করেন। সমালোচকরা দাবি করেন যে, ২০০৭ সালে যখন সেনাবাহিনী শেখ হাসিনা ও খালেদা জিয়াকে রাজনীতি থেকে সরিয়ে দেওয়ার চেষ্টা করছিল, তখন আনাম হাসিনার পক্ষ নেন। পরবর্তীতে হাসিনা আনামের বিরুদ্ধে অবস্থান নেন এবং তার সমর্থকরা তার বিরুদ্ধে রাষ্ট্রদ্রোহ ও মানহানির মামলা দায়ের করেন। আনামকে আওয়ামী লীগ ও বিএনপির মধ্যে চলমান রাজনৈতিক স্থিতাবস্থা বজায় রাখার অভিযোগেও অভিযুক্ত করা হয়।
ডিসেম্বর ২০২৪ এ ট্রান্সকম গ্রুপ-এর সিমিন রহমানের বিরুদ্ধে তার ছোট বোন নন-জুডিশিয়াল স্ট্যাম্প জালিয়াতির মাধ্যমে মৃত বাবার শেয়ার আত্মসাতের অভিযোগ আনেন। উক্ত জালিয়াতির বিষয়ে ১৮ মে ২০২৫ ইলিয়াস হোসেন-এর ফিফটিন মিনিটস নামক ইউটিউব তদন্ত প্রতিবেদন অনুষ্ঠানে দেখানো হয়, সিমিন রহমানকে এ বিষয়ে প্রথম আলোর সম্পাদক মতিউর রহমান ও ডেইলি স্টারের মাহফুজ আনাম অনৈতিকভাবে সহযোগিতা করেন।